Jocurile Olimpice 2024. CIO consideră că Rusia cade tot mai jos
- Iuliu Vlădescu
- 22 martie 2024, 16:38
Jocurile Olimpice 2024. Comitetul Internațional Olimpic (CIO) consideră că Rusia cade tot mai jos, după lansarea de acuzații de rasism și neonazism la adresal forului sportiv, potrivit La Libre Belgique.
Scandal Rusia - CIO pe tema Jocurile Olimpice de la Paris
Rusia nu poate digera că sportivii săi, deja obligați să concureze sub steag neutru și cu condiția să nu fi susținut în mod deschis ofensiva rusă împotriva Ucrainei, nu vor putea defila în cadrul ceremoniei de deschidere a Jocurilor Olimpice de la Paris, din 26 iulie.
Această decizie a fost oficializată de Consiliul executiv al Comitetului Olimpic Internațional (CIO) reunit la Paris, marți și miercuri.
Acuzații aberante din partea Kremlinului
"Aceste decizii demonstrează măsura în care CIO s-a îndepărtat de principiile sale declarate și a căzut în rasism și neonazism", a insistat purtătoarea de cuvânt a Ministerului rus de Externe, Maria Zaharova.
"Deciziile CIO sunt greșite, nedrepte și inacceptabile", a adăugat ea, referindu-se la impunerea unui statut neutru care impune sportivilor "să renunțe la orice asociere cu patria, cetățenia, istoria, cultura și poporul lor" .
Rusia și Belarus, sancțiuni la Jocurile Olimpice din 2024
Purtătorul de cuvânt al CIO, Mark Adams, a declarat în urma acestor afirmaţii: "Astăzi am văzut câteva declarații foarte agresive din partea Rusiei. Un comentariu merge prea departe. Legătura dintre președinte, naționalitatea sa și Holocaust este inacceptabilă. Guvernul rus cade tot mai jos".
"Toți cei care respectă regulile sunt bineveniți în cadrul mișcării olimpice", a declarat președintele CIO, germanul Thomas Bach. "Atât timp cât Comitetul Olimpic Rus respectă regulile, este binevenit. Mingea este în terenul său".
Măsurile luate împotriva Rusiei și a aliatului său Belarus au fost decise din cauza războiului de agresiune purtat de ruși împotriva Ucrainei începând cu 24 februarie 2022.
Până acum, Rusia nu plănuiește un boicot de protest la Olimpiadă, a indicat ministrul Sportului la jumătatea lunii martie. Dar decizia oficială nu a fost încă luată.
(Traducerea: Rodezia Costea, RADOR RADIO ROMÂNIA)